Corrie Sanders

Cornelius Johannes ”Corrie” Sanders (7. tammikuuta 1966 Pretoria, Etelä-Afrikka – 23. syyskuuta 2012 Pretoria, Etelä-Afrikka) oli 193 cm pitkäAmmattinyrkkeily.net  Corrie Sanders, The Sniper.  eteläafrikkalainen raskaansarjan nyrkkeilijä. Vasenkätinen Sanders tunnettiin lempinimellä ”The Sniper”.

Sanders aloitti nyrkkeilyn kahdeksanvuotiaana. Amatööriuran lukemat olivat 180–11. Amatöörinä hän voitti muun muassa Francis Bothan. Olympialaisiin hän ei päässyt, koska Etelä-Afrikka oli suljettu olympialiikkeen ulkopuolelle harjoittamansa apartheid-politiikan vuoksi. Urheilu-uran ulkopuolella hän toimi poliisina.

Sanders siirtyi ammattilaiseksi 23-vuotiaana. Hän voitti uransa 23 ensimmäistä ottelua, joista 16 ennen kuin kaikki erät olivat kuluneet. Ensimmäisen tappionsa hän kärsi Nate Tubbsille jo toisessa erässä.

Vuonna 1994 Sanders oli vähällä päästä titteliotteluun. Jos Michael Moorer olisi voittanut ikääntyneen George Foremanin, Sanders olisi päässyt iskemään WBO-liiton tittelistä. Foreman kuitenkin voitti, ja Sandersin mahdollisuus titteliotteluun lykkääntyi.

Ensimmäisen kerran Sanders pääsi titteliotteluun vuonna 1997. Ottelussa hän voitti kokeneen Ross Purittyn pistein ja voitti samalla WBU-liiton mestaruusvyön. Vuonna 2000 Sanders hävisi huipulle pyrkivälle Hasim Rahmanille seitsemännessä erässä.

Sanders palasi kehään ottelutauolta marraskuussa 2001. Ottelusta piti tulla kahdeksaneräinen, mutta Michael Sprott menetti tajuntansa jo ensimmäisessä erässä.

Vuonna 2003 Sanders voitti WBO:n raskaansarjan mestaruuden tyrmäämällä hallinneen mestarin Volodymyr Klytškon toisessa erässä. Etukäteen oli arvioitu, että Sandersilla ei olisi mitään mahdollisuuksia: hän oli pienikokoisempi ja yli 10 vuotta vastustajaansa vanhempi. Lisäksi Klytškon ulottuvuus oli sitä luokkaa, että ottelun olisi pitänyt olla hänelle helppo. Ottelun jälkeen Vitali Klytško käveli onnittelemaan veljensä tyrmääjää ja haastoi tämän otteluun. Sanders valittiin yllättävän voiton vuoksi The Ring -lehden vuoden yllätykseksi. Ottelun toteutumiseen kului yli vuosi. Tänä aikana Sanders luopui WBO-liiton vyöstään ja iski Vitali Klytškoa vastaan suuremman WBC-liiton vyöstä. Titteli oli ollut vapaana siitä lähtien, kuin Lennox Lewis oli lopettanut uransa 2003. Sanders aloitti hyvin ja Klytško oli tulla tyrmätyksi useasti ottelun alussa. Ottelun pitkittyessä Sandersin kunto kuitenkin loppui kesken. Lopulta 8. erässä tuomari keskeytti ottelun, sillä Sandersin silmä ja korva vaativat pikaista lääkärin hoitoa.

Ottelun jälkeen Sanders halusi kohdata suuren palkkion toivossa Mike Tysonin, mutta Tyson halusi aloittaa alempaa ja kohtasi Danny Williamsin. Vuonna 2005 Sandersilla oli jatkuvasti ongelmia terveytensä kanssa, ja hän ilmoitti lopettavansa uransa. 2006 hän palasi ja tyrmäsi australialaisen Colin Wilsonin toisessa erässä. Ottelussa Sandersilla oli uusi manageri ja valmentaja – Sanders syytti entisen managerinsa kavaltaneen häneltä peräti 6,5 miljoonaa dollaria.

Sanders jatkoi uraansa vuoteen 2008 asti, jolloin hän hävisi Osborne Machimanalle ottelun Etela-Afrikan mestaruudesta.

Corrie Sandersia ammuttiin hänen kotimaansa Etelä-Afrikan pääkaupungissa Pretoriassa syyskuussa 2012. Hän menehtyi saamiinsa vammoihin sairaalassa 23. syyskuuta 2012.

 Lähteet 

 Aiheesta muualla 
 Ammattilaistilastot BoxRec-sivustolla 
 Ammattinyrkkeily.net: Sanders 

Luokka:Eteläafrikkalaiset nyrkkeilijät
Luokka:Vuonna 1966 syntyneet
Luokka:Vuonna 2012 kuolleet